b'\n_START_ARTICLE_\nMassimo Girotti\n_START_SECTION_\nTaustaa\n_START_PARAGRAPH_\nMarchen alueella Italian keskiosassa syntynyt Massimo Girotti opiskeli ennen n\xc3\xa4yttelij\xc3\xa4nuraansa oikeustieteit\xc3\xa4, sek\xc3\xa4 kunnostautui useissa urheilulajeissa, erityisesti uimarina, toimien my\xc3\xb6s vesipallomaalivahtina p\xc3\xa4\xc3\xa4sarjatasolla 1930-luvulla.\n_START_SECTION_\nValkokankaalla ja n\xc3\xa4ytt\xc3\xa4m\xc3\xb6lla\n_START_PARAGRAPH_\nAtleettisen olemuksensa ja Teresa Franchinin johdolla suoritettujen n\xc3\xa4yttelij\xc3\xa4opintojen my\xc3\xb6t\xc3\xa4 Girotti alkoi saada tilaisuuksia elokuvamaailmassa. Ensimm\xc3\xa4ist\xc3\xa4 pient\xc3\xa4 roolia draamassa Dora Nelson (1939) seurasi muutamaa vuotta my\xc3\xb6hemmin p\xc3\xa4\xc3\xa4osa Alessandro Blasettiin historialliss\xc3\xa4vytteisess\xc3\xa4 fantasiaspektaakkelissa Rautakruunu (La corona di ferro, 1941)._NEWLINE_N\xc3\xa4yttelij\xc3\xa4nt\xc3\xb6ist\xc3\xa4 arvostetuin lienee kulkuri Ginon rooli Luchino Viscontin neorealistisessa varhaisteoksessa Riivaajat (1943). Yli kuusi vuosikymment\xc3\xa4 kest\xc3\xa4neen, ja lukemattomia erilaisia teht\xc3\xa4vi\xc3\xa4 niin elokuvissa kuin teatterissa k\xc3\xa4sitt\xc3\xa4neen uransa aikana Massimo Girotti ehti ty\xc3\xb6skennell\xc3\xa4 Viscontin ohella mm. Pietro Germin, Roberto Rossellinin, Vittorio de Sican, Pier Paolo Pasolinin, Bernardo Bertoluccin ja Ettore Scolan kanssa. Vastan\xc3\xa4yttelij\xc3\xb6ist\xc3\xa4 voidaan mainita esimerkiksi Clara Calamai, Elli Parvo, Alida Valli, Lucia Bos\xc3\xa8 ja Silvana Pampanini.\n_START_SECTION_\nHenkil\xc3\xb6n\xc3\xa4\n_START_PARAGRAPH_\nYksityisyydest\xc3\xa4\xc3\xa4n tiukasti kiinni pit\xc3\xa4nyt ja Roomaan juurtunut Marchen kasvatti oli poliittiselta vakaumukseltaan vahvasti vasemmalla.'